АҞӘА, мшаԥы 27 – Sputnik. Лаҵарамзатәи аԥсшьарамшқәа раан атурқәа раахәара ахыԥхьаӡара хынтәны еизҳаит ҳәа аанацҳауеит РИА Новости Level.Travel атурқәа онлаин раахәареи амаркетинги рзы адиректор Евгени Гинзбург иажәақәа ҵаҵӷәыс иганы.
Атурқәа раахәара иазҳаит Владимир Путин еиԥымҟьо аԥсшьарамшқәа рзы ақәҵара инапы анаҵеиҩ ашьҭахь.
"Ииасыз ахәашазы, атәыла ахада аԥсшьарамшқәа ианрыциҵа ашьҭахь асаит аҿы атурқәа раахәаразы азыҳәақәа ирызҳаит хынтәны. Еиҳа иалыркаауа хырхарҭаны иҟоуп урыстәылатәи акурортқәа", - иҳәеит Гинзбург.
Аныҳәамшқәа раан аиҳарак атурқәа аахәан Урыстәылатәи аҭыԥқәа рахь. Ииасыз аԥсшьарамшқәа раан 69% ахархәаҩцәа бжьаратәла 44,5 нызқьмааҭ ҳәа атурқәа аархәеит.
"Урҭ рҟынтәи 64% акциа кешбек зцыз атурқәа аархәеит. Аҩбатәи аҭыԥ ннакылоит ОАЕ ахь атурқәа - 15% (136 000мааҭ), ахԥатәи аҭыԥ аҿы иҟоуп Аԥсны - - 7% (51 000 мааҭ)", - иҳәеит Гинзбург.
Амаҵзура Travelata.ru иазгәанаҭоит еиҳа зыхәԥса лаҟәу курортқәоуп ҳәа Аԥснытәи акурортқәа (Афон ҿыц) - 11,531 нызқьмааҭ ршәоит 7 уахыи-ҽни рзы аӡәы изыҳәа, акрыфара аламкәа. Зегь раасҭа зыхә дуу хырхарҭоуп Мальдивы, 1,114 миллион мааҭ ршәоит 9 уахыи-ҽни рзы ԥшьҩык адуцәеи хәыҷыки рзы.
Амаҵзура адыррақәа рыла лаҵарамзатәи аԥсшьара бжьаратәла 68,268 нызқьмааҭ ирызтәоит атуристцәа. Аҩныҵҟатә туризм алызхыз 38% Адлерҟа ицоит, 9% - Санкт-Петербургҟа, 7% - Анапаҟа, 6% - Иалтаҟаи Шәачаҟаи.
Иара убас шәаԥхьар ҟалоит:
АҞӘА, лаҵара 11 – Sputnik. Америкатәи ажурнал "The National Interest" аматериалқәа руак аҿы аимак аҭыԥ аиур аԥыжәара згар алшо ҳәа ахцәажәара мҩаԥнагеит. Абир атәы аҩуеит РИА Новости.
Аматериал автор, ажурналист, Пентагон уаанӡатәи аусзуҩ Крис Осборн игәаанагарала Урыстәыла еиҳа иӷәӷәоу ганны иамоуп амшынаҵатә флот.
"Урыстәылатәи амшынаҵатәи аӷбақәа Амшын еиқәаҿы ЕАА арратә ӷбақәа рынеиҭаҵ-ааиҭаҵра акыр иԥыркуеит", - ҳәа иҳәоит иара.
Автор иара убасгьы иҳәоит иаартны аиҿагылара аҭыԥ аиур, Урыстәыла аӷбақәа, зҟынтә авертолиотқәеи аԥырҩы дызҭам аԥрыгақәеи шьҭыԥраар рылшо, рхыԥхьаӡара маҷны иахьрымоу азы еихәлахар алшоит ҳәа.
Аха иҟалар зылшо аимак аилгараз аӷбақәа рыҟазаара аасҭа изхьыԥшуа абџьартә борттә системақәа рхысра ахьалшо, амшынтә дронқәа, аӷбатә радарқәа ахьыҟоу уҳәа роуп ихадараны иҟоу ҳәа иҳәоит ажурналист.
Уаанӡа ЕАА арра-мшынтә мчрақәа радмирал Џьеимс Ставридис иазгәеиҭахьан Урыстәылеи Украинеи реибарххара ҵархар, аиҿагылара раԥхьа иргыланы Амшын еиқәа акваториаҿы акәхоит иахьыҟало ҳәа. Ставридис иҳәеит Москва хымԥада аиааира агоит, избанзар НАТО аӷбақәа арегион ахь анеира иахьӡом ҳәа.
АҞӘА, лаҵара 11 - Sputnik. Ҭаҭарсҭан ахада Русҭам Минниханов аҳәамҭа ҟаиҵеит иҭахаз рхыԥхьаӡара жәҩык ыҟоуп ҳәа. Абри атәы аанацҳауеит РИА Новости.
"Аабатәи акласс аҵаҩцәа, ԥшьҩык аҷкәынцәеи хҩык аӡӷабцәеи ҳацәҭахеит. Иҳацәҭахеит арҵаҩы, ашкол аусзуҩ", – ахада иажәақәа еиҭанаҳәоит апресс-маҵзура.
Минниханов иажәақәа рыла, 18-ҩык аҵаҩцәа ахәыҷтәы клиникатә хәышәтәырҭахь инагоуп. Иҟоуп ахәрақәа змоу, аԥҵәарақәа змоу. Аҳақьымцәа урҭ рыԥсҭазааразы ақәԥара иаҿуп.
Ахәышәтәырҭахь инагоуп иара убасгьы ахәрақәа змоу ҩыџьа адуцәа.
Ҭаҭарсҭан ахада ипресс-маҵзура анапхгаҩы уаанӡа аҳәамҭа ҟалҵахьан ааха зауз 200 - 400 нызқьмааҭ рыҭахоит, иҭахаз рҭаацәа миллионк-миллионк рызшәахоит ҳәа.
Лаҵара 11 рзы 19 шықәса зхыҵуаз астудент Казантәи ашкол № 175 ахысра далагеит. Иара даанкылоуп. Абџьар ихьӡала иҭаҩын. Уажәы абри аганахь ала ашьаус хацыркуп. Уаҵәы ареспубликаҿы алахьеиқәҵара иамшны ирылаҳәоуп.
Урыстәыла ахада Владимир Путин Росгвардиа анапхгара адҵа риҭеит абџьар аикәыршаразы аԥҟара дырӷәӷәарц.
АҞӘА, лаҵара 12 - Sputnik. Аԥсны иҟоу Урыстәыла Аладатәи арратә округ азенит ракетатә ҟәшақәа аҽазыҟаҵарақәа мҩаԥыргеит. Аҽазыҟаҵарақәа раан Урыстәылатәи азенитчикцәа Амшын еиқәа акваториаҿы "аӷа" аԥырҩы дызҭам ихархәагақәа карыжьит ҳәа аанацҳауеит аокруг апресс-маҵзура.
"Аӷа" иԥрыгатә хархәагақәа ракәны ахархәара рыҭан аԥрыга аппаратқәа "Орлан", "Застава", "Гранат". Ацәҟьарақәа ирықәдыршәон аракетақәа релектронтә ҭырҟьагақәа рыла.
Аусдҵақәа рынагӡаразы аруаа атехника аибашьратә ҭагылазаашьала иаздырхиеит, ахацыркратә позициақәа ааныркылеит, еиҿыркааит аимадареи анапхгараҭареи рсистема. Абри ашьҭахь аԥшыхәра мҩаԥганы Амшын еиқәа акваториаҿы аԥырҩы дызҭам ахархәагақәа карыжьит.
Аҽазыҟаҵарақәа мҩаԥысуан аполигон Нагвалоу аҿы Аԥсны иҟоу Аладатәи арратә округ 200-ҩык аруааи 40 ак арратә техникеи алархәны. Ахархәара рыҭан азенит-ракетатә комплексқәа "Оса-АКМ", "Стрела-10" , еиҭарго ЗРК "Игла".